66.		Zmluva o sprostredkovaní (2)
			(§ 774 a nasl. ObZ)
Záujemca:	ABC, spol. s r.o., Jarná ul. č. 26, 010 01 Žilina,
	IČO, DIČ, IČ DPH
	zastúpená Ing. Karolom Ukušom, konateľom,
	zapísaná v obchodnom registri Okresného súdu v Žiline, vo vl. č. ..................
Sprostredkovateľ: 	Eva Mažgútová - Benson
	nar. .................., r. č. .............................................
	bytom Sládkovičova ul. č. 10, 010 01 Žilina
Čl. I
Sprostredkovateľ sa zaväzuje za odmenu obstarať záujemcovi uzavretie zmluvy o obchodnom zastúpení firmy General Electric Company, USA pre územie Slovenskej republiky v minimálnom ročnom objeme 1,5 mil. USD.
Čl. II
Záujemca sa zaväzuje poskytnúť sprostredkovateľovi odmenu v sume 4 979 € (slovom štyritisícdeväťstosedemdesiatdeväť eur), ak sa výsledok, t. j. uzavretie zmluvy o obchodnom zastúpení dosiahne pričinením sprostredkovateľa.
Čl. III
Okrem odmeny dohodnutej v čl. II tejto zmluvy sa záujemca zaväzuje nahradiť sprostredkovateľovi aj preukázané náklady, ktoré mu vznikli v súvislosti s obstaraním uzavretia zmluvy o obchodnom zastúpení.
Čl. IV
Účastníci zmluvy berú na vedomie, že sú povinní navzájom sa oboznamovať o všetkých okolnostiach súvisiacich so sprostredkovaním, najmä o takých, ktoré môžu ovplyvniť záujemcu uzavrieť sprostredkúvanú zmluvu.
Čl. V
Účastníci vyhlasujú, že si zmluvu prečítali, jej obsahu porozumeli a na znak súhlasu ju vlastnoručne podpísali. Zmluva nadobúda účinnosť 10. 9. 2018.
Žilina 9. 9. 2023
					záujemca	sprostredkovateľ
Poznámka
Sprostredkovateľskou zmluvou sa sprostredkovateľ zaväzuje obstarať záujemcovi za odmenu uzavretie zmluvy a záujemca sa zaväzuje sprostredkovateľovi poskytnúť odmenu vtedy, ak bol výsledok dosiahnutý pričinením sprostredkovateľa.
Podstatnými náležitosťami zmluvy sú:
a)	určenie druhu zmluvy, ktorá je predmetom sprostredkovania; nestačí však len označiť typ zmluvy, napr. kúpna zmluva, je potrebné vymedziť aj predmet kúpy (konkrétna hnuteľná či nehnuteľná vec), ale aj cenu predmetu kúpy, ktorá bude dôležitá pre sprostredkovanie tejto zmluvy,
b)	výška odmeny sprostredkovateľa, ktorá musí byť pevne určená – Občiansky zákonník nepozná cenu obvyklú, typickú pre obchodné vzťahy. Na prípadnú náhradu nákladov má sprostredkovateľ nárok len vtedy, ak je to v zmluve dohodnuté.
Zmluva nemusí mať písomnú formu.